Efterspørgslen på den kunstige ko fra Dronninglund, der fredag blev fjernet fra rabatten, er så stor, at den nu skal på auktion

Som TV2/Nord fredag kunne fortælle , så har en kunstig ko skabt panik blandt trafikanter ved Dronninglund. Koen har indtil fredag stået i rabatten, men fredag skred politiet ind, da flere trafikanter havde givet udtryk for, at de havde følt sig forskrækket over det store plastikdyr i vejsiden. Nu er koen så blevet så eftertragtet, at den skal på auktion. - Efter alle de beskeder og opkald vi har fået vedrørende vores rabat-ko kom i TV2 Nord, Som gerne ville modtage koen til nye græsgange eller købe den. Har vi nu valgt at lave en auktion over koen som sælges til højeste bud. Alle pengene vil vi så donere til kræftens bekæmpelse, skriver koens ejer Christian Sonne Schmidt på Facebook. Koen har allerede skabt stor interesse, og der er allerede nu adskillige bud på koen. Auktionen løber ind til fredag, hvor højeste bud løber af med koen. Pengene fra auktionen går til et godt formål, da Kræftens Bekæmpelse får overskuddet. Indtil nu er højeste bud på koen 3000 kroner.